 Αγαπητοί μου συμπολίτες, φίλες και φίλοι

ΔΗΜΟΣ ΑΓΚΙΣΤΡΙΟΥ

ΑΝΟΙΚΤΗ ΕΠΙΣΤΟΛΗ ΑΠΕΡΧΟΜΕΝΟΥ ΔΗΜΑΡΧΟΥ

Οι πρόσφατες εκλογές έφεραν αλλαγή σελίδας στην ζωή του νησιού μας και ως εκ τούτου παραδίδουμε την σκυτάλη στην νέα δημοτική αρχή με την ευχή και την ελπίδα να φανεί αντάξια των προσδοκιών σας.

**Πορευτήκαμε μαζί δεκαεπτά ολόκληρα χρόνια** έχοντας κερδίσει την εμπιστοσύνη σας για τέσσερεις συνεχείς εκλογικές αναμετρήσεις. Αρχικά ως Πρόεδρος της Κοινότητας Αγκιστρίου και αργότερα ως Δήμαρχος του πολυαγαπημένου μας νησιού. Με την στήριξή σας κατορθώσαμε να μετατρέψουμε το Αγκίστρι σε Δήμο και αντιστρέψαμε την βεβαιότητα του οικονομικού μαρασμού που **θα είχε μια κοινότητα Αγκιστρίου εξαρτώμενη από τον Δήμο Αίγινας ή κάποιον πλησιέστερο Δήμο**. Θεωρώ ότι αυτή ήταν και η ουσιαστικότερη συμβολή μου στα κοινά και ιδιαίτερα στην αναπτυξιακή πορεία του νησιού μας.

Με την στήριξή σας και την συμβολή **όλων των στελεχών της παράταξης και των υπαλλήλων του Δήμου μας**, τους οποίους θέλω να ευχαριστήσω θερμά, όλοι μαζί καταφέραμε να δημιουργήσουμε και να αλλάξουμε το νησί μας με μια σειρά από έργα, τα οποία απολαμβάνουμε σήμερα όλοι μας. Χάρη σε **αυτά τα έργα το νησί μας μπορεί σήμερα να ανταποκρίνεται ως ένας ιδιαίτερος τουριστικός προορισμός.**
Επιτρέψτε μου να αναφερθώ στα έργα τα οποία σήμερα βρίσκονται σε εξέλιξη και αποτελούν την προίκα με την οποία ξεκινά η νέα δημοτική αρχή.

* **Κατασκευή εργοστασίου βιολογικού (προϋπολογισμός 1.900.000,00 ευρώ)**
* **Δημιουργία δικτύων αποχέτευσης βιολογικού (προϋπολογισμός 3.000.000,00 ευρώ)**
* **Εγκατάσταση τηλεμετρίας (προϋπολογισμός 1.550.000,00 ευρώ)**
* **Εγκατάσταση νέας μονάδας αφαλάτωσης (προϋπολογισμός 800.000,00 ευρώ)**
* **Κατασκευή σχολικής μονάδας Γυμνασίου Λυκείου (προϋπολογισμός 1.900.000,00 ευρώ)**
* **Αναβάθμιση αθλητικών εγκαταστάσεων (προϋπολογισμός 500.000,00 ευρώ)**
* **Αναβάθμιση τεσσάρων παιδικών χαρών στους οικισμούς (προϋπολογισμός 220.000,00 ευρώ)**
* **Προμήθεια πέντε νέων οχημάτων περισυλλογής και μεταφοράς απορριμμάτων κόστους 820.000,00 ευρώ.**

**Επιπλέον παραδίδουμε το ταμείο του Δήμου μας με αποθεματικό ύψους 4.079.721,91 ευρώ.**

**Πιστοί στις παραδόσεις και όπως αναφέρει η παραβολή του ιερού ευαγγελίου, το τάλαντο που μας εμπιστευτήκατε δεν το κρύψαμε αλλά το πολλαπλασιάσαμε προς όφελος του κοινού καλού.**

Τις θερμότερες ευχές μου, χρόνια πολλά υγεία και ευημερία για το νέο έτος 2024.

Εύχομαι τα καλύτερα σε όλους σας καθώς και στην νέα δημοτική αρχή.

Γιάννης Αθανασίου

Δήμαρχος Αγκιστρίου